Raginėnų piliakalnis

**Raginėnų piliakalnis su gyvenviete** (arba ***Raganų kalnas***; registro kodas iki 2005 m. balandžio 19 d. A632K, Lietuvos Respublikos kultūros paminklų sąrašo Nr. AR862) – piliakalnis Radviliškio rajono savivaldybėje, į pietus nuo Raginėnų, prie Daukonių kaimo, Pakalniškių seniūnija. Pasiekiamas iš kelio  keliu Pakalniškiai – Rozalimas neprivažiavus kelio į Burbiškį, pasukus į dešinę rytų kryptimi, 200 m lauko keliuku iki piliakalnio pietinės papėdės.

## Piliakalnis

Piliakalnis įrengtas aukštumoje, Daugyvenės kairiajame krante, jos santakoje su bevardžiu upeliu. Iš rytų jį juosia Daugyvenės, iš pietų ir vakarų – upelio slėniai. Šlaitai statūs, 9 m aukščio. Aikštelė keturkampė, pailga šiaurės – pietų kryptimi, 20x10 dydžio. Jos šiauriniame ir vakariniame pakraščiuose supiltas 1,5-3 m aukščio, 17 m pločio pylimas. 3 m žemiau pylimo viršaus šiauriniame ir vakariniame šlaituose yra 5 m pločio terasa. 4 m žemiau terasos Š papėdėje yra 20 m pločio, 3 m gylio griovys 5 m pločio dugnu, už kurio supiltas antras 2 m aukščio, 12 m pločio pylimas. Pastarasis turėjo juosti ir piliakalnio vakarinę papėdę, tačiau čia jis visiškai sunaikintas.

Piliakalnis dirvonuoja, nuo lankytojų srauto šiauriniame šlaite takų vietose formuojasi erozijos.

## Tyrimai
Piliakalnio žvalgomuosius archeologinius tyrimus 1968 m. atliko Lietuvos istorijos institutas. Piliakalnis datuojamas I tūkstantmečiu – XIII a.

Šiaurinėje ir vakarinėje papėdėse, 3,74 ha plote yra papėdės gyvenvietė, tyrinėta 1996 m., kurioje rastas iki 20 cm storio kultūrinis sluoksnis su židiniu, stulpaviete, moliniu svoreliu, grublėta, lygia ir žiesta keramika, gyvulių kaulais. 100 m į pietus nuo piliakalnio yra II a. – V a. pilkapynas, tyrinėtas 1829 m., 1909 m. ir 1910 m. Kitas IV a. – VII a. pilkapynas yra 800 m į šiaurės rytus nuo piliakalnio, tyrinėtas 1909–1910 m.

2022 m. rudenį atlikus naujus tyrimus aptikti 85 metaliniai dirbiniai ir, kaip spėjama, juvelyro dirbtuvės vieta.

## Galerija

Vaizdas:Raginenu piliakalnis su gyvenviete.jpg|Raginėnų piliakalnis su gyvenviete, 2012
Vaizdas:Panorama i Raginenu piliakalni.jpg|Panorama į Raginėnų piliakalnį, 2012
Vaizdas:Akmuo su dubeniu Raginenuose.jpg|Akmuo su debeniu ant II-V a. Raginėnų pilkapyno
Vaizdas:Raginenu piliakalnis is pietu puses.jpg|Raginėnų piliakalnis iš pietų pusės
Vaizdas:Raginenu piliakalnis is rytu puses.jpg|Raginėnų piliakalnis iš rytų pusės
Vaizdas:Raginenu piliakalnis is siaures puses.jpg|Raginėnų piliakalnis iš šiaurės pusės
Vaizdas:Raginenu piliakalnio valstybes paminklo zenklo liekanos.jpg|Raginėnų piliakalnio valstybės paminklo ženklo liekanos
Vaizdas:Raginenu piliakalnis nuo greta esancios aukstumos.jpg|Raginėnų piliakalnis nuo greta esančios aukštumos


## Šaltiniai

* Lietuvos kultūros ir gamtos paminklų atlasas. Enciklopedijų leidykla, Vilnius, 1991 m., p 54-55.
* Lietuvos TSR kultūros paminklų sąrašas, V., 1973, p.163
* Zenonas Baubonis, Bronius Dakanis. Radviliškio rajono piliakalnių ir gyvenviečių žvalgomieji tyrinėjimai // Archeologiniai tyrinėjimai Lietuvoje 1996 ir 1997 metais. Vilnius, 1998. p. 56–59.
* Krzywicki L. Żmudz starożytna. Dawni Żmudzini i ich warownie. Warszawa, 1906, p. 14, 34, 87.
* Liudvikas Kšivickis. Žemaičių senovė. Kaunas, Marijampolė, 1928, p. 14, 35, 89.
* Pranas Kulikauskas. Raginėnų (Šeduvos raj.) archeologinių paminklų tyrinėjimai ir „Raginėnų kultūros“ klausimas // Lietuvos TSR Mokslų akademijos darbai. A serija. Vilnius, 1958. T. 1(4), p. 65–69.
* Покровский Ф. В. Археологическая карта Ковенской губернии. Вильна, 1899, c. 58.

## Nuorodos
* Lietuvos piliakalniai
* Hillforts.eu atvirųjų duomenų ištekliai